
Zsánerkutatás a könyvpiacon

Kulcsszavak: marketing; zsánerkutatás; könyvpiac; buyer persona; olvasási szokások
Az OTDK dolgozatom témája a könyvpiacon végzett zsánerkutatás, amely keretein belül a regényfogyasztók szegmentálására, olvasói és vásárlási szokásainak feltérképezésére, és a tökéletes buyer persona behatárolására törekszem.
Számos tudományos kutatás született már az olvasói szokásokról, azonban kevés foglalkozik a regényolvasással, mint szórakozással, kikapcsolódási tevékenységgel, a zsánerirodalommal pedig még kevesebb. A dolgozatom célja, hogy feltérképezzem a zsánerirodalom fogyasztóinak olvasási és vásárlási szokásait, valamint meghatározzam az egyes zsánerek tökéletes buyer personáját.
A dolgozatom szakirodalmi részében szekunder kutatás alapján körbejárom az olvasási szokások témakört. Különböző tudományos kutatásokat dolgozok fel, amelyek már foglalkoztak ezzel a témával. Ezek feldolgozását követően összegzem az eddig ismert információkat az olvasói szokásokról, és levonom a témámhoz releváns következtetéseket.
A dolgozatom célját, hogy meghatározhassam az egyes zsánerek fogyasztói rétegét és megalkothassam a tökéletes buyer personát, primer kutatással összegyűjtött információk alapján érem el. Kérdőíves kutatást végeztem különböző internetes olvasói csoportokban, ahol a célcsoportok fellelhetők. Az ő válaszaik alapján kerül meghatározásra a zsánerek fogyasztóinak jellemzése.
A kutatásom gyakorlati jelentősége, hogy bármelyik könyvkiadó, amelyik zsánerirodalommal is foglalkozik, felhasználhatja stratégiaalkotásra, kommunikációs terv készítésére, ami támogatja a hatékony marketingmunkát. A kutatásom által rálátásuk nyílhat, hogy egyes zsánerek fogyasztóinak mik a fogyasztási szokásaik.



